CELEX: 32019D0628(01)
Language: el
Date: 2019-06-24 00:00:00
Title: Εκτελεστική απόφαση της Επιτροπής, της 24ης Ιουνίου 2019, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης καταχώρισης ονομασίας που αναφέρεται στο άρθρο 49 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου — «Kaimiškas Jovarų alus» (ΠΓΕ)

28.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 217/5
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 24ης Ιουνίου 2019
         σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης καταχώρισης ονομασίας που αναφέρεται στο άρθρο 49 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου
         «Kaimiškas Jovarų alus» (ΠΓΕ)
         (2019/C 217/05)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 50 παράγραφος 2 στοιχείο α),
         Εκτιμώντας τα ακόλουθα:
         
                     (1)
                  
                  
                     Η Λιθουανία υπέβαλε στην Επιτροπή αίτηση για την προστασία της ονομασίας «Kaimiškas Jovarų alus» σύμφωνα με το άρθρο 49 παράγραφος 4 του κανονισμού (ΕΕ) αριθ. 1151/2012.
                  
               
                     (2)
                  
                  
                     Σύμφωνα με το άρθρο 50 του κανονισμού (ΕΕ) αριθ. 1151/2012, η Επιτροπή εξέτασε την αίτηση και κατέληξε στο συμπέρασμα ότι πληρούνται οι όροι που προβλέπονται στον εν λόγω κανονισμό.
                  
               
                     (3)
                  
                  
                     Για να καταστεί δυνατή η υποβολή ενστάσεων σύμφωνα με το άρθρο 51 του κανονισμού (ΕΕ) αριθ. 1151/2012, θα πρέπει να δημοσιευθούν στην Επίσημη Εφημερίδα της Ευρωπαϊκής Ένωσης το ενιαίο έγγραφο και η παραπομπή στη δημοσίευση των προδιαγραφών του προϊόντος που αναφέρονται στο άρθρο 50 παράγραφος 2 στοιχείο α) του εν λόγω κανονισμού για την ονομασία «Kaimiškas Jovarų alus»,
                  
               ΑΠΟΦΑΣΙΖΕΙ:
         
            Άρθρο μόνο
            Το ενιαίο έγγραφο και η παραπομπή στη δημοσίευση των προδιαγραφών του προϊόντος που αναφέρονται στο άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 για την ονομασία «Kaimiškas Jovarų alus» (ΠΓΕ) παρατίθενται στο παράρτημα της παρούσας απόφασης.
            Σύμφωνα με το άρθρο 51 του κανονισμού (ΕΕ) αριθ. 1151/2012, η δημοσίευση της παρούσας απόφασης παρέχει το δικαίωμα ένστασης κατά της καταχώρισης της ονομασίας που αναφέρεται στο πρώτο εδάφιο του παρόντος άρθρου, εντός τριών μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 24 Ιουνίου 2019.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 343 της 14.12.2012, σ. 1.
      
      
         
            ΠΑΡΑΡΤΗΜΑ
            ΕΝΙΑΙΟ ΕΓΓΡΑΦΟ
            
               «KAIMIŠKAS JOVARŲ ALUS»
            
            
               Αριθ. ΕΕ: PGI-LT-02237 — 16.11.2016
            
            
               ΠΟΠ ( ) ΠΓΕ ( X )
            
            1.   Ονομασία/-ες
            
            «Kaimiškas Jovarų alus»
            2.   Αιτούσα/-ες χώρα/-ες
            
            Λιθουανία
            3.   Περιγραφή του γεωργικού προϊόντος ή του τροφίμου
            
            3.1.   Τύπος προϊόντος
            
            Κλάση 2.1. Μπύρα
            3.2.   Περιγραφή του προϊόντος για το οποίο ισχύει η ονομασία υπό 1
            
            Το προϊόν «Kaimiškas Jovarų alus» είναι μπύρα από βύνη κριθαριού, κεχριμπαρένιου χρώματος, φυσικής ζύμωσης, με ζωντανά προβιοτικά (μη παστεριωμένη και αφιλτράριστη), ολόκληρη η διαδικασία παραγωγής της οποίας πραγματοποιείται στο πλαίσιο οικοτεχνίας με τη χρήση παραδοσιακής μεθόδου. Τα πρωτότυπα και εξαιρετικά χαρακτηριστικά αυτής της μπύρας είναι αποτέλεσμα της παραδοσιακής μεθόδου παραγωγής η οποία έχει αντέξει στη δοκιμασία του χρόνου, της πείρας που αποκτήθηκε από γενιές ζυθοποιών, των παραδοσιακών συνταγών και των συστατικών. Τα διάφορα στάδια παραγωγής του προϊόντος «Kaimiškas Jovarų alus» —η άλεση της βύνης, ο βρασμός του λυκίσκου, η πολτοποίηση και η διήθηση του πολτού, η ζύμωση και η ωρίμαση της μπύρας— είναι εκείνα που το καθιστούν μοναδικό. Ένας από τους σημαντικότερους παράγοντες που εγγυώνται την παραδοσιακή μέθοδο παραγωγής και τη σταθερή ποιότητα της μπύρας είναι η μοναδική μαγιά της. Χρησιμοποιείται εδώ και πολλές γενιές και εξακολουθεί να χρησιμοποιείται σήμερα μόνο εντός της οριοθετούμενης στο σημείο 4 γεωγραφικής περιοχής. Η καλή ζύμωση που υφίσταται η μαγιά, προσδίδει στη μπύρα την ιδιαίτερη γεύση της. Κατά την παραγωγή μπορεί να προστεθεί φυσικό μέλι.
            
               Φυσικές και χημικές ιδιότητες
            
            Περιεκτικότητα του αρχικού ζυθογλεύκους σε ξηρά ύλη: 12,0-15,0 επί τοις εκατό κατά βάρος (w/w).
            Αποκτημένος αλκοολικός τίτλος: 5,6 ± 1,0 (% vol.).
            pH: 1,3-3,5.
            Πικρές ουσίες: 10-30 μονάδες IBU.
            Χρώμα: 15-38 μονάδες χρώματος EBC.
            Χρόνος διατήρησης: εξαρτάται από τις συνθήκες αποθήκευσης και τον περιέκτη που χρησιμοποιείται αλλά δεν υπερβαίνει τις 20 ημέρες.
            
               Οργανοληπτικές ιδιότητες
            
            Χρώμα: το χρώμα κυμαίνεται από χρυσοκίτρινο έως χρυσοκάστανο (κεχριμπαρένιο).
            Εμφάνιση: η μπύρα δημιουργεί αφρό όταν χύνεται σε κανάτα ή σε ποτήρι, σχηματίζοντας, συνήθως, μεγάλη στρώση πηχτού, λευκού αφρού. Χαρακτηριστική θολότητα ως αποτέλεσμα του ιζήματος της μαγιάς.
            Οσμή: ιδιαίτερο άρωμα μαγιάς, ψωμιού, καραμέλας και φρούτων.
            Γεύση: έντονα βυνώδης γεύση μπύρας. Χαρακτηριστική πικρίζουσα γεύση λυκίσκου με νότες μαγιάς, μούρων, καραμέλας, φουντουκιών, βοτάνων και εσπεριδοειδών. Εάν έχει προστεθεί φυσικό μέλι, γίνεται αισθητή μια νότα μελιού.
            3.3.   Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)
            
            
                        —
                     
                     
                        κριθάρι ζυθοποιίας (χρησιμοποιούνται διάφορα είδη κριθαριού ζυθοποιίας για την παρασκευή της μπύρας)·
                     
                  
                        —
                     
                     
                        πόσιμο νερό·
                     
                  
                        —
                     
                     
                        λυκίσκος (χρησιμοποιούνται διάφορα είδη λυκίσκου για την παρασκευή της μπύρας)·
                     
                  
                        —
                     
                     
                        μαγιά (το ίζημα της μπύρας το οποίο παραμένει στο δοχείο και διατηρείται από την προηγούμενη διαδικασία παρασκευής μπύρας).
                     
                  3.4.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
            
            Ολόκληρη η διαδικασία παρασκευής του προϊόντος «Kaimiškas Jovarų alus» πραγματοποιείται ακολουθώντας μια παραδοσιακή και αμετάβλητη μέθοδο παρασκευής.
            Όλα τα στάδια της παρασκευής πρέπει να εκτελούνται εντός της οριοθετημένης γεωγραφικής περιοχής:
            
                        —
                     
                     
                        άλεση της βύνης με το χέρι, με τη χρήση μυλόπετρων ή αλεστικής μηχανής με σφύρες·
                     
                  
                        —
                     
                     
                        βρασμός του λυκίσκου·
                     
                  
                        —
                     
                     
                        πολτοποίηση της βύνης (ανάμειξη του ζυθοπολτού)·
                     
                  
                        —
                     
                     
                        διήθηση του πολτού (διαχωρισμός του ζυθοπολτού)·
                     
                  
                        —
                     
                     
                        ζύμωση της μπύρας·
                     
                  
                        —
                     
                     
                        ωρίμαση της μπύρας·
                     
                  
                        —
                     
                     
                        προετοιμασία και προστασία της μαγιάς.
                     
                  3.5.   Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία
            
            —
            3.6.   Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία
            
            —
            4.   Συνοπτική οριοθέτηση της γεωγραφικής περιοχής
            
            Διοικητικά όρια του χωριού Jovarai (περιοχή Pakruojis).
            5.   Δεσμός με τη γεωγραφική περιοχή
            
            Η αίτηση για το προϊόν «Kaimiškas Jovarų alus» βασίζεται στη γεωγραφική προέλευση της μπύρας, στην οποία οφείλονται τα ιδιαίτερα χαρακτηριστικά του και η οποία συνδέεται με τους ανθρώπινους παράγοντες και τη φήμη που χαρακτηρίζουν την περιοχή που αναφέρεται στο σημείο 4.
            Οι ανθρώπινοι παράγοντες που προσδίδουν στο προϊόν τα ιδιαίτερα χαρακτηριστικά του:
            Στα τέλη του δέκατου ένατου και του εικοστού αιώνα, η βιομηχανική ζυθοποιία επεκτάθηκε ραγδαία, γεγονός που είχε σημαντικό αντίκτυπο στην οικιακή ζυθοποιία και οδήγησε στην υιοθέτηση νέων τεχνολογικών πρακτικών: άλεση της βύνης σε μύλους, βράσιμο του ζυθοπολτού, αλλαγές όσον αφορά τις πρώτες ύλες (χρήση βιομηχανικής μαγιάς, ζάχαρης και άλλων προσθέτων). Η εν λόγω διαδικασία ζυθοποιίας εξακολουθεί να χρησιμοποιείται μόνο στη συγκεκριμένη περιοχή: προστίθεται ζεστό νερό στη βύνη, ο πολτός που παράγεται ως αποτέλεσμα αυτής της διαδικασίας διαβρέχεται για ορισμένο χρονικό διάστημα - αλλά δεν βράζει - και διηθείται· αμέσως μετά αφήνεται να υποστεί ζύμωση με τη χρήση μαγιάς που έχει διατηρηθεί επί πολλές γενιές από οικογένειες ζυθοποιών στην περιοχή που αναφέρεται στο σημείο 4.
            Οι ζυθοποιοί είναι εκείνοι που, εφαρμόζοντας τις γνώσεις και την πείρα τους, καθορίζουν τον τρόπο εκτέλεσης των διαφόρων σταδίων της διαδικασίας ζυθοποίησης: της άλεσης της βύνης, του βρασμού του λυκίσκου, της πολτοποίησης, της διήθησης του πολτού, της ζύμωσης και της ωρίμασης της μπύρας. Αυτό είναι το στοιχείο που καθιστά τη μπύρα «Kaimiškas Jovarų alus» μοναδική. Η χαρακτηριστική γεύση και ποιότητά της καθορίζεται επίσης από τη μαγιά που περιέχει, η οποία έχει διατηρηθεί επί πολλές γενιές από οικογένειες ζυθοποιών από πολλές γενιές οικογενειών ζυθοποιέων. Έχει δοθεί μεγάλη προσοχή στην προστασία της μαγιάς (θάβεται υπόγεια και ξεθάβεται μόνο όταν χρειάζεται για τη διαδικασία της ζυθοποιίας), η οποία παραδίδεται από κάθε γενιά στην επόμενη σε οικογένειες που ζουν στο Jovarai. Η μαγιά, η οποία έχει διατηρηθεί για περισσότερα από 130 χρόνια και εξακολουθεί να χρησιμοποιείται για την παρασκευή της μπύρας αυτής, μπορεί να χρησιμοποιείται από όλους τους υφιστάμενους και δυνητικούς ζυθοποιούς της οριοθετημένης γεωγραφικής περιοχής.
            Η παρασκευή της μπύρας «Kaimiškas Jovarų alus» βασίζεται σε μια πατροπαράδοτη και μοναδική παράδοση «χωριάτικης» ζυθοποιίας και τα ιδιαίτερα χαρακτηριστικά της έχουν αναπτυχθεί στη διάρκεια της μακροχρόνιας παραγωγής της. Μολονότι δεν υπάρχουν εγχειρίδια ή βιβλιογραφία που να περιγράφουν τον τρόπο παρασκευής του εν λόγω προϊόντος, το οποίο έχει στενούς δεσμούς με την περιοχή που οριοθετείται στο τμήμα 4 ανωτέρω, λεπτομέρειες σχετικά με τον τρόπο παρασκευής του και τις πρακτικές δεξιότητες που απαιτούνται για αυτό τον σκοπό έχουν παραδοθεί από γενιά σε γενιά στο πλαίσιο μεμονομένων οικογενειών. Σήμερα, το προϊόν «Kaimiškas Jovarų alus» παρασκευάζεται με τη χρήση αρχαίας μεθόδου ζυθοποιίας, η οποία συνεπάγεται επίπονη χειρωνακτική εργασία, ιδιαίτερη προσοχή στη λεπτομέρεια, πείρα και αντίληψη. Ολόκληρη η διαδικασία ζυθοποιίας εκτελείται σύμφωνα με παραδοσιακή μέθοδο παρασκευής, η οποία διακρίνεται από τα εξής:
            
                        1.
                     
                     
                        Η συνήθης πρακτική συνίσταται στο βράσιμο του λυκίσκου μαζί με τον πολτό αλλά για την παρασκευή του προϊόντος «Kaimiškas Jovarų alus» ο λυκίσκος βράζεται χωριστά, καθώς ο πολτός δεν υφίσταται βράσιμο.
                     
                  
                        2.
                     
                     
                        Σε αντίθεση με ό,τι συμβαίνει στην παρασκευή άλλων ειδών μπύρας, στη μπύρα «Kaimiškas Jovarų alus», ο πολτός διηθείται μέσω των κώνων λυκίσκου που συλλέγονται στον φελλώδη πυθμένα του δοχείου.
                     
                  Δεν υπάρχει αμφιβολία ότι, με βάση αυτά τα στοιχεία, η οριοθετημένη γεωγραφική περιοχή έχει χαρακτηριστικά (τεχνογνωσία ζυθοποιίας και μοναδική μαγιά), τα οποία τη διαφοροποιούν σαφώς από τις γύρω περιοχές, και ότι, με βάση τα χαρακτηριστικά αυτά, η μπύρα «Kaimiškas Jovarų alus», όπως περιγράφεται στο σημείο 3.2, είναι διαφορετική από τις μπύρες που παράγονται στις γύρω περιοχές.
            Η φήμη του προϊόντος, όπως προσδιορίζεται από τη γεωγραφική περιοχή:
            Το χωριό Jovarai αναφέρεται στην ονομασία «Kaimiškas Jovarų alus» διότι η συγκεκριμένη μέθοδος ζυθοποιίας που χαρακτηρίζει την οριοθετημένη περιοχή ακολουθείται εκεί εδώ και πολλές εκατοντάδες χρόνια, συνδέοντας έτσι τη μπύρα με το έδαφος του Jovarai.
            Η εν λόγω μπύρα βύνης παρασκευάζεται στην περιοχή που αναφέρεται στο σημείο 4 από τον δέκατο έκτο αιώνα. Οι προαναφερόμενες, βαθιά ριζωμένες παραδόσεις παρασκευής του προϊόντος «Kaimiškas Jovarų alus» αναπτύχθηκαν σε μεγάλο βάθος χρόνου και επιβιώνουν έως και σήμερα. Όταν, στα τέλη του εικοστού αιώνα, ωρίμασαν οι συνθήκες για την παρασκευή αυτού του προϊόντος για λιανική πώληση, το «Kaimiškas Jovarų alus» άρχισε να διατίθεται στην αγορά (το 1995), όπως αποδεικνύεται από τις πρώτες ετικέτες που υπάρχουν έως και σήμερα, τις ειδικές επιγραφές στα ξύλινα βαρέλια και άλλα σήματα. Η παρασκευή αυτής της μπύρας έχει εξελιχτεί σε οικογενειακή επιχείρηση που δεν έχει υπερβεί τα όρια του νοικοκυριού.
            Σύμφωνα με τις διαπιστώσεις έρευνας καταναλωτών που πραγματοποιήθηκε το 2010, τέσσερις στους πέντε συμμετέχοντες συνέδεσε το Jovarai με το προϊόν «Kaimiškas Jovarų alus» (έρευνα καταναλωτών του 2010 που πραγματοποιήθηκε από το «Ταμείο γαστρονομικής κληρονομιάς»). Τα αποτελέσματα της έρευνας έδειξαν ότι οι καταναλωτές αναγνωρίζουν το προϊόν «Kaimiškas Jovarų alus», το αναζητούν στα καταστήματα, εκτιμούν την αυθεντικότητα και την υψηλή ποιότητά του και ευχαρίστως το παίρνουν μαζί τους σε άλλες χώρες ως δώρο ή αναμνηστικό.
            Η φήμη, το κύρος και η δημοτικότητα του «Kaimiškas Jovarų alus» είναι εμφανή από το γεγονός ότι παρουσιάζεται σε εμπορικές εκθέσεις και φεστιβάλ και από το γεγονός ότι έχει κερδίσει βραβεία και έχει προβληθεί σε άρθρα του τοπικού, εθνικού και ξένου τύπου και σε άλλα μέσα ενημέρωσης.
            Το «Kaimiškas Jovarų alus» θεωρείται εδώ και καιρό προϊόν αντιπροσωπευτικό της Λιθουανίας. Το 2001 συμπεριλήφθηκε στον κατάλογο πόλων έλξης της κομητείας Šiauliai (το «μονοπάτι της μπύρας» (Beer Route) αποτελεί μέρος του λιθουανικού προγράμματος πολιτιστικής κληρονομιάς). Δεδομένου ότι η μπύρα παρασκευάζεται με τη χρήση μεθόδων που ανάγονται πολλές γενιές πίσω, έχει αναγνωριστεί ως προϊόν που ευνοεί την πολιτιστική κληρονομιά της Λιθουανίας. Η παραγωγή του προϊόντος «Kaimiškas Jovarų alus» αναφέρεται ως ένα από τα ιδιαίτερα χαρακτηριστικά της εν λόγω γεωγραφικής περιοχής σε διαφημιστικά φυλλάδια, ενημερωτικά έντυπα και δημοσιεύσεις για τρόφιμα και ποτά που απευθύνονται σε τουρίστες.
            Οι ζυθοποιοί του προϊόντος «Kaimiškas Jovarų alus» συμμετέχουν και κερδίζουν βραβεία στην τακτική διεθνή έκθεση Agrobalt, σε άλλες επιχειρηματικές εκθέσεις, σε ημερίδες βιοτεχνίας, σε διοργανώσεις στο πλαίσιο εθνικών εορτών, σε παραδοσιακά φεστιβάλ και σε διάφορες εκθέσεις.
            Η συχνή εμφάνιση άρθρων στον ξένο Τύπο, καθώς και πληροφοριών στα μέσα ενημέρωσης και ο σεβασμός προς τους εμπειρογνώμονες και τους ειδικευμένους ζυθοποιούς αποτελούν απόδειξη της φήμης, του κύρους και της δημοτικότητας της μπύρας:
            
                        —
                     
                     
                        «Η «Jovarų alus» από το Jovarai είναι μπύρα οικιακής παραγωγής υψηλής ποιότητας. Πρόκειται για ένα από εκείνα τα σπάνια και εξαιρετικά είδη μπύρας που μπορούν με σιγουριά αποκαλούνται μπύρες εξαιρετικής γεύσης.» («Top Secret. The Farmhouse Brewing Traditions of Lithuania» του Martin Thibault, περιοδικό «The Beer Connoisseur», τεύχος 11, καλοκαίρι 2012, Ατλάντα, σ. 22-28, www.beerconnoisseur.com)·
                     
                  
                        —
                     
                     
                        «Μπύρα «Jovarų alus» - πλούσια γεύση βύνης αλλά πολύ εύγευστη.» Η «Jovarų alus» έχει ελαφριά, ευχάριστη και ιδιαίτερη γεύση.» («From Lithuania with Love» (Από την Λιθουανία με αγάπη), περιοδικό Midwy Brewing News, Οκτώβριος/Νοέμβριος 2013, τόμος 15/αριθμός 5, Νέα Υόρκη, σ. 25, www.brewingnews.com)·
                     
                  
                        —
                     
                     
                        «Η «Jovarų alus» είναι μπύρα από το Jovarai της Λιθουανίας που ανακαλύψαμε το 2004. Τη δοκιμάσαμε σε μπαρ κοντά στο Pakruojis και αποτελεί σύμβολο της περιοχής στην οποία παράγεται. Επιπλέον, πρόκειται για καταπληκτική μπύρα («Des fermentations qui en surprennent encore plus d’un’», του Martin Thibault, εφημερίδα «Bières et Plaisirs», 16 Σεπτεμβρίου 2014, www.bieresetplaisirs.com, www.ratebeer.com).
                     
                  Το 2004 η μπύρα «Kaimiškas Jovarų alus» κέρδισε διεθνή αναγνώριση όταν ένας από τους δικτυακούς τόπους με τη μεγαλύτερη επιρροή - www.ratebeer.com - συμπεριέλαβε την «Kaimiškas Jovarų alus» στον κατάλογο με τις καλύτερες μπύρες του κόσμου. Καναδοί εμπειρογνώμονες επέλεξαν αυτή τη «χωριάτικη» μπύρα ως την ανακάλυψη της χρονιάς στην παγκόσμια αγορά παραδοσιακής μπύρας. Το 2007, απονεμήθηκε στη μπύρα διάκριση «υποψηφιότητας προϊόντος» στη διεθνή έκθεση επιχειρηματικών δραστηριοτήτων και επιτευγμάτων «Šiauliai 2007»· το 2008 της απονεμήθηκε διάκριση στον διαγωνισμό καλύτερης «χωριάτικης» μπύρας («Best Rustic Beer»), ο οποίος διοργανώθηκε από το ταμείο γαστρονομικής κληρονομιάς της Λιθουανίας· το 2009 αποτέλεσε το αντικείμενο ευχαριστήριας επιστολής του λιθουανικού υπουργείου Γεωργίας για την προβολή παραδοσιακών τεχνών και την προώθηση και διατήρηση ζωντανών παραδόσεων· το 2010 της απονεμήθηκε διάκριση καλύτερης μπύρας της χρονιάς («Beer of the Year») στην κατηγορία καλύτερου προϊόντος της περιφέρειας «Pakruojis» για εκείνη τη χρονιά· το 2011 της απονεμήθηκε διάκριση καλύτερης μπύρας της χρονιάς («Beer of the Year») στην κατηγορία καλύτερου προϊόντος της περιφέρειας «Pakruojis» για εκείνη τη χρονιά· το 2012 η διαδικασία ζυθοποιίας και η τεχνολογία της «Kamiškas Jovarų alus» προβλήθηκαν στο ντοκιμαντέρ «Vys per to alo», σε σκηνοθεσία A. Barysas· το 2012, της απονεμήθηκε διάκριση καλύτερης μπύρας της περιοχής Pakruojis για το 2012 («2012 Beer of the Year») και έτυχε υποψηφιότητας στην κατηγορία γευσιγνωσίας («Tasters»)· το 2014 της απονεμήθηκε χρυσό μετάλλιο στην έκθεση Agrobalt·και το 2016 της απονεμήθηκε διάκριση από το εθνικό πολιτιστικό κέντρο Klaipėda για την προώθηση της ζυθοποιίας και των παραδόσεών της.
            
               Παραπομπή στη δημοσίευση των προδιαγραφών του προϊόντος
            
            (άρθρο 6 παράγραφος 1 δεύτερο εδάφιο του παρόντος κανονισμού)
            http://zum.lrv.lt/kaimiskas-jovaru-alus-paraiska-su-produkto-specifikacija